Ulek mayang

Ulek Mayang (Tulisan Jawi: اولق مايڠ ialah tarian tradisional Melayu yang berasal dari negeri Terengganu, Malaysia. Ia merupakan sejenis tarian penyembahan di mana sebuah lagu unik dinyanyikan dengan iringan orkestra Melayu yang terdiri dari gendang, gong, biola dan akordian .

Asal usul
Terdapat banyak versi legenda Ulek Mayang, menurut salah satu darinya, tarian ini berasal dari upacara rawatan kuno yang dilakukan oleh seorang bomoh ke atas seorang nelayan yang berada dalam keadaan tidak sedar, dipercayai telah dipukau oleh seorang puteri laut yang jatuh cinta padanya. Percubaan bomoh untuk membawa balik roh nelayan itu menyebabkan puteri itu menyeru 5 lagi saudaranya untuk melawan bomoh tersebut. Pertarungan di antara si bomoh dan keenam-enam puteri berlanjutan sehingga kemunculan puteri yang ketujuh dan paling sulung.

"Ku tahu asal-usulmu” kata puteri sulung dan beliau memerintahkan semua orang, "Yang laut balik ke laut, yang darat balik ke darat". 

Bomoh yang terhutang budi dan rakan-rakan nelayan menyampaikan sembahan nasi berwarna kepada sang puteri, satu upacara yang kekal diamalkan sehingga kedatangan Islam, untuk menunjukkan rasa terhutang budi kepada semangat-semangat laut.

Kostum
Kostum penari Ulek Mayang mempunyai dua jenis pakaian, enam dari tujuh penari wanita biasanya akan mengenakan pakaian tradisional seperti songket lengan panjang (baju daripada bahan sutera), selendang (selendang panjang) yang dipakai di pinggang, sanggul (alat perhiasan di rambut), subang (perhiasan di telinga) dan kain songket panjang di bahagian bawah badan serta beberapa aksesori lain. Watak utama penari yang bermain sebagai Tuan Puteri Mayang Sari Mayang Mengurai atau Puteri Tujuh akan menggunakan pakaian dan aksesori yang sama seperti enam penari yang lainnya tetapi yang berbeza adalah dia akan memakai baju songket berlengan pendek dan warna bajunya juga adalah berbeza. Biasanya dia akan memakai baju berwarna kuning. Ini untuk menggambarkan bahawa dia adalah puteri utama penari. Sementara para penari lelaki mereka akan memakai baju tradisional lelaki Melayu seperti Baju Melayu (baju traditional lelaki Melayu).

Lirik
Lagu Ulek Mayang adalah lagu unik yang mengiringi tarian ini. Lagu ini didakwa oleh sesetengah rakyat Malaysia sebagai berhantu kerana selain dari asal usulnya sebagai lagu pemujaan, iramanya juga dikatakan agak menyeramkan. Walau bagaimanapun, ada beberapa interpretasi kontemporari untuk lagu ini sama ada di dalam filem atau lagu-lagu baru. Diva rock Malaysia, Ella pernah menyanyikan lagu ini dalam versi rock, sementara kumpulan thrash metal Malaysia, Cromok pernah mengeluarkan beberapa versi instrumental untuk lagu ini. Lagu ini dinyanyikan dalam Bahasa Terengganu dengan Bahasa Melayu. 

 

.

Lirik Asli:-

[Ulek Mayang]

.

.

Aku tahu asal usulmu,

Seri Bersila nama asalmu,

Seri Berdiri nama batangmu,

Seri Hidup asal usulmu,

Seri Menempak nama daunmu,

Seri Guntur nama bungamu,

Seri Gintir nama buahmu,

Aku tahu asal usulmu.

.

Tujuhkan beradik

Tujuh sebiring

Tujuh segenap

Mengikutlah dari bari

Amboilah kan tujuh

Semangat tujuh

Selangkat tujuh

Tunjanglah kan tujuh

Anggota tujuh

Sifatkan tujuh

Maknuyah tujuh

Ai...turunlah kan tujuh

Belahkan sifat.

.

Umbok mayang diumbok

Umbok dengan jala jemala

Ulek mayang diulek

Ulek dengan puterinya satu.

.

Puteri satu berbaju serong

Puteri satu bersanggul lentang

Puteri satu bersubang gading

Puteri satu berselendang biru.

.

Umbok mayang diumbok

Umbok dengan jala jemala

Ulek mayang diulek

Ulek dengan puterinya dua.

.

Puteri dua berbaju serong

Puteri dua bersanggul sendeng

Puteri dua bersubang gading

Puteri dua berselendang hijau.

.

Umbok mayang diumbok

Umbok dengan jala jemala

Ulek mayang diulek

Ulek dengan puterinya tiga.

.

Puteri tiga berbaju serong

Puteri tiga bersanggul lentang

Puteri tiga bersubang gading

Puteri tiga berselendang merah.

.

Umbok mayang diumbok

Umbok dengan jala jemala

Ulek mayang diulek

Ulek dengan puterinya empat.

.

Puteri empat berbaju serong

Puteri empat bersanggul sendeng

Puteri empat bersubang gading

Puteri empat berselendang putih.

.

Umbok mayang diumbok

Umbok dengan jala jemala

Ulek mayang diulek

Ulek dengan puterinya lima.

.

Puteri lima berbaju serong

Puteri lima bersanggul lentang

Puteri lima bersubang gading

Puteri lima berselendang biru.

.

Umbok mayang diumbok

Umbok dengan jala jemala

Ulek mayang diulek

Ulek dengan puterinya enam.

.

Puteri enam berbaju serong

Puteri enam bersanggul sendeng

Puteri enam bersubang gading

Puteri enam berselendang hijau.

.

Umbok mayang diumbok

Umbok dengan jala jemala

Ulek mayang diulek

Ulek dengan puterinya tujuh.

.

Puteri tujuh berbaju serong

Puteri tujuh bersanggul lentang

Puteri tujuh bersubang gading

Puteri tujuh berselendang merah.

.

Umbok mayang ku umbok

Umbuk dengan jala jemala

Ulek mayang ku ulek

Ulek dengan tuannya puteri.

.

Tuan puteri berbaju serong

Tuan puteri bersanggol sendeng

Tuan puteri bersubang gading

Tuan puteri berselendang kuning.

.

Umbok mayang diumbok

Umbok dengan jala jemala

Sambut dayang ku sambut

Sambut dengan puterinya ngesa.

.

Puteri ngesa berkain serong

Puteri ngesa berbaju hijau

Puteri ngesa berselandang putih

Puteri ngesa bersubang gading

Puteri ngesa bersanggol lentang

Puteri ngesa berinai merah

Puteri ngesa bercelak biru

Puteri ngesa berkalung kuning

Puteri ngesa beralas sendeng.

.

Aku tahu asal usulmu,

Seri Bersila nama asalmu,

Seri Berdiri nama batangmu,

Seri Hidup asal usulmu,

Seri Menempak nama daunmu,

Seri Guntur nama bungamu,

Seri Gintir nama buahmu,

Aku tahu asal usulmu.

.

Yang darat balik ke darat

Yang laut balik ke laut

Yang hutan balik ke hutan

Yang tanah balik ke tanah

Nasi berwarna hamba sembahkan

Umbok mayang ku umbok

Umbok dengan jala jemala

Pulih mayang ku pulih

Pulih balik sedia kala.

.

Tujuhkan beradik

Tujuh sebiring

Tujuh segenap

Mengikutlah dari bari

Amboilah kan tujuh

Semangat tujuh

Selangkat tujuh

Tunjanglah kan tujuh

Anggota tujuh

Sifatkan tujuh

Maknuyah tujuh

Ai...turunlah kan tujuh

Belahkan sifat.

.

.

Nota: 

Mayang adalah bunga pokok kelapa digunakan untuk mengusir makhluk halus.

Maknuyah bersinonim dengan maknawiyah.

Rujukan

Tarian Melayu
Ulek Mayang
Lagu Malaysia